Document ID: 32008D0855

РЕШЕНИЕ НА КОМИСИЯТА
от 3 ноември 2008 година
относно мерките за контрол на здравето на животните, свързани с класическа чума по свинете в някои държави-членки
(нотифицирано под номер C(2008) 6349)
(текст от значение за ЕИП)
(2008/855/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Акта за присъединяване на България и Румъния, и по-специално член 42 от него,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като има предвид, че:
(1)
С Директива 2001/89/ЕО на Съвета от 23 октомври 2001 г. относно мерки на Общността за борба с класическата чума по свинете (3) се въвеждат минимални мерки на Общността за контрол на тази болест. С нея се определят мерките, които трябва да се вземат в случай на огнище на класическа чума по свинете. Тези мерки включват планове от държавите-членки за ликвидиране на класическата чума по свинете от популация на диви свине и спешна ваксинация на диви свине при определени условия.
(2)
Решение 2006/805/ЕО на Комисията от 24 ноември 2006 г. относно мерките за контрол на здравето на животните, свързани с класическа чума по свинете в някои държави-членки (4) беше прието в отговор на появата на огнища на класическа чума по свинете в тези държави-членки. С това решение се създават мерки за контрол на болестта класическа чума по свинете в области на тези държави-членки, където тази болест съществува при диви свине, с цел да се предотврати разпространението на болестта до други области на Общността.
(3)
От държавите-членки се изисква да предприемат подходящи мерки, за да предотвратят разпространението на класическа чума по свинете. По тази причина те представиха на Комисията планове за ликвидиране на болестта и планове за спешна ваксинация срещу тази болест, в които са изложени както мерките, необходими за ликвидиране на болестта в областите, определени в плановете им като заразени, така и необходимите мерки, които трябва да се прилагат в свиневъдните стопанства в тези области.
(4)
В държавите-членки или в техни области са регистрирани различни епидемиологични ситуации по отношение на класическата чума по свинете. С оглед постигането на яснота на общностното законодателство е уместно да се предвидят три отделни списъка с области съобразно епидемиологичната ситуация във всяка една област.
(5)
Тъй като по принцип придвижването на живи свине от заразени области поражда по-голям риск отколкото придвижването на месо, месни заготовки и месни продукти, придвижването на живи свине от съответните държави-членки следва да бъде забранено.
(6)
Сперма, яйцеклетки и ембриони от заразени животни могат да улеснят разпространението на вируса на класическата чума по свинете. С цел предотвратяването на разпространението на класическа чума по свинете в други области на Общността е уместно да бъде забранено изпращането на сперма, яйцеклетки и ембриони от областите, изброени в приложението към настоящото решение.
(7)
Уместно е с единия списък да се установяват държавите-членки и областите, в които епидемиологичната ситуация по отношение на класическа чума по свинете е най-благоприятна, и следователно, чрез дерогация от общата забрана, живи свине могат да бъдат изпращани до други области с ограничен достъп, за които са в действие някои предпазни мерки. Освен това прясно свинско месо от стопанства, разположени в тези области, и месни заготовки и месни продукти, които са произведени от такова месо или които съдържат месо от такива свине, могат да бъдат изпращани до други държави-членки.
(8)
През някои области, в които дивите свине са засегнати от класическа чума по свинете, минават държавни граници и се състоят от съседни територии на две държави-членки. Мерки за контрол на болестта във връзка с изпращането на живи свине следва също да бъдат установени и за засегнатите съседни области, разположени в две различни държави-членки.
(9)
Като се има предвид епидемиологичната ситуация в някои области на Унгария и Словакия, уместно е те да бъдат включени във въпросния първи списък с области.
(10)
Втори списък следва да установява областите, в които епидемиологичната ситуация сред популацията на диви свине или сред свиневъдните стопанства е по-неблагоприятна поради спорадични появи на огнища на болестта. С изключение на живи свине от тези области може да бъде изпращано прясно свинско месо от стопанства, считани за безопасни, както и месни заготовки и месни продукти, които са произведени от такова месо или които съдържат месо от такива свине, до други държави-членки, в които действат някои допълнителни предпазни мерки, които следва да бъдат установени с настоящото решение.
(11)
Трети списък следва да включва области, от които по правило не могат да бъдат изпращани до други държави-членки нито живи свине, нито прясно свинско месо и месни продукти. Необходимо е обаче такива заготовки от свинско месо и месни продукти, които са произведени от такова месо или които съдържат месо от такива свине, да могат да бъдат изпращани в други държави-членки, ако са преработени по начин, който унищожава всякакъв наличен вирус на класическа чума по свинете.
(12)
Освен това, с цел да се предотврати разпространението на класическа чума по свинете в други области на Общността, е уместно да се предвиди изпращането на прясно свинско месо, месни заготовки и месни продукти, които са произведени от такова месо или които съдържат месо от свине от държави-членки на чиято територия се намират включени във въпросния трети списък области, да се подчинява на определени условия. По-специално такова свинско месо, продукти от свинско месо и месни заготовки следва да бъдат маркирани със специални маркировки, които не могат да бъдат объркани със здравните маркировки за свинско месо, предвидени в Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за консумация от човека (5), и идентификационната маркировка, предвидена в Регламент (ЕО) № 853/2004 на Европейския парламент и на Съвета от 29 април 2004 г. за определяне на специфични хигиенни правила за храните от животински произход (6).
(13)
С цел предотвратяването на разпространението на класическа чума по свинете в други области на Общността, когато държава-членка е обект на забрана за изпращането на прясно месо от свине, месни заготовки и месни продукти, които са произведени от свинско месо или съдържат месо от свине от определени части от нейната територия, следва да бъдат установени някои изисквания, по-специално по отношение на сертификацията, за изпращането на такова месо, заготовки и продукти от други области на територията на тази държава-членка, които не са обект на тази забрана.
(14)
Решение 2006/805/ЕО е изменяно няколко пъти. Следователно е целесъобразно да се отмени посоченото решение и да се замени с настоящото решение.
(15)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Предмет и приложно поле
С настоящото решение се установяват определени мерки за контрол по отношение на класическата чума по свинете в държавите-членки или региони от тях, както е посочено в приложението (наричани по-долу „съответните държави-членки“).
То се прилага без да се засягат одобрените от Комисията планове за ликвидиране на класическата чума по свинете и планове за спешна ваксинация срещу тази болест.
Член 2
Забрана за изпращане до други държави-членки на живи свине от областите, изброени в приложението
Съответната държава-членка гарантира, че живи свине се изпращат от нейната територия до други държави-членки само ако свинете произхождат от:
а)
области извън тези, изброени в приложението; и
б)
стопанство, където за период от 30 дни непосредствено преди датата на изпращане не са били въвеждани живи свине от областите, изброени в приложението.
Член 3
Дерогации относно изпращането на живи свине между държави-членки от областите, изброени в част I от приложението
1. Чрез дерогация от член 2, изпращането на живи свине, произхождащи от стопанства, разположени в границите на областите, изброени в част I от приложението, към стопанства или кланици, разположени в област, изброена в посочената част от приложението и принадлежаща на друга държава-членка, може да бъде разрешено от държавата-членка на изпращане, при условие че тези свине идват от стопанство, където:
а)
за период от 30 дни непосредствено преди датата на изпращане не са били въвеждани живи свине;
б)
е извършен клиничен преглед за класическа чума по свинете от официален ветеринарен лекар в съответствие с процедурите по извършване на проверки и вземане на проби, определени в глава IV, част A и глава IV, част Г, точки 1, 2 и 3 от приложението към Решение 2002/106/ЕО на Комисията (7); както и
в)
в периода от седем дни непосредствено преди датата на изпращане са извършени тестове за полимеразна верижна реакция за класическа чума по свинете в съответствие с част В от глава VI от приложението към Решение 2002/106/ЕО с отрицателни резултати от кръвни проби, получени от пратки свине, които трябва да бъдат изпратени; минималният брой свине, които трябва да бъдат изследвани, трябва да бъде достатъчен, за да позволи откриването на 5 % честота с 95 % достоверност в пратката свине, която трябва да бъде изпратена.
Буква в) обаче не се прилага:
i)
когато свине се изпращат директно до кланици с цел незабавно клане,
ii)
при свине, изпращани в съседна област от държава-членка, която е изброена в част I от приложението,
iii)
когато държавата-членка на местоназначение даде своето предварително съгласие.
2. Когато се изпращат свине съгласно параграф 1 от настоящия член, съответните държави-членки гарантират, че здравният сертификат по буква a) от член 9 включва допълнителна информация относно датите на клиничния преглед и, ако е уместно, броя на станалите обект на проби за изследване животни и резултатите от тестовете за полимеразна верижна реакция, както е предвидено в параграф 1 от настоящия член.
Член 4
Придвижване и транзит на живи свине в съответните държави-членки
1. Съответните държави-членки гарантират, че не са изпращани живи свине от стопанства, разположени в рамките на областите, изброени в приложението, до други области на територията на същата държава-членка, освен:
а)
когато свине се придвижват директно до кланици с цел незабавно клане;
б)
от стопанства, където:
i)
са извършени клиничен преглед и тестове за полимеразна верижна реакция за класическа чума по свинете с отрицателни резултати, в съответствие с член 3, параграф 1, букви б) и в); или
ii)
е извършен клиничен преглед с отрицателни резултати и при условие че компетентният ветеринарен орган на местоназначението даде предварителното си съгласие.
2. Без да се засягат разпоредбите на Регламент (ЕО) № 1/2005 на Съвета (8), съответните държави-членки, които изпращат свине от области, изброени в част I от приложението, към други области, изброени в същата тази част на приложението, гарантират, че транспортирането на свинете се извършва само през главни шосета или железопътни линии, без никакво спиране на превозните средства, транспортиращи свинете.
Член 5
Забрана за изпращането на пратки от сперма, яйцеклетки и ембриони от свине от областите, изброени в приложението
Съответната държава-членка гарантира, че нито една от следните пратки не се изпраща от нейната територия до други държави-членки:
а)
сперма от свине, освен ако тя не произхожда от нерези, отглеждани в одобрен събирателен център, както е посочено в член 3, буква a) от Директива 90/429/ЕИО на Съвета (9) и разположен извън областите, изброени в приложението към настоящото решение;
б)
яйцеклетки и ембриони от свине, освен ако яйцеклетките и ембрионите не произхождат от свине, отглеждани в стопанства, които са разположени извън областите, изброени в приложението.
Член 6
Изпращане на прясно свинско месо и на определени месни заготовки и месни продукти от области, изброени в част II от приложението
1. Съответните държави-членки с области, изброени в част II от приложението, гарантират, че пратки от прясно свинско месо от разположени в тези области стопанства, месни заготовки и продукти, които са произведени от такова свинско месо или съдържат месо от такива свине, се изпращат до други държави-членки само ако:
а)
в предходните 12 месеца във въпросното стопанство не е засвидетелстван случай на класическа чума по свинете и стопанството е разположено извън предпазната зона или надзорната зона;
б)
свинете са пребивавали в стопанството най-малко 90 дни и за период от 30 дни непосредствено преди датата на изпращане до кланицата не са били въвеждани живи свине;
в)
стопанството е било обект на проверки от компетентния ветеринарен орган поне два пъти годишно, които трябва:
i)
да следват насоките, изложени в глава III от приложението към Решение 2002/106/ЕО,
ii)
да включват клиничен преглед в съответствие с процедурите за клиничен преглед и за вземане на проби, изложени в глава IV, част А от приложението към Решение 2002/106/ЕО,
iii)
да проверяват ефективното прилагане на разпоредбите, съдържащи се в член 15, параграф 2, буква б), второ тире и от четвърто до седмо тире от Директива 2001/89/ЕО;
г)
преди предоставянето на разрешение за изпращане на свинете до кланица, от официален ветеринарен лекар е извършен клиничен преглед за класическа чума по свинете в съответствие с процедурите по извършване на проверки и вземане на проби, съдържащи се в глава IV, част Г, точки 1, 2 и 3 от приложението към Решение 2002/106/ЕО.
2. Когато обаче стопанство се състои от две или повече отделни производствени единици, при които структурата, размерът и разстоянието между тези производствени единици и извършваната в тях дейност са такива, че производствените единици предоставят напълно отделни съоръжения за подслон, отглеждане и хранене, компетентният ветеринарен орган може да реши да разреши изпращането на прясно свинско месо, месни заготовки и месни продукти само от определени производствени единици, които отговарят на условията на член 6, параграф 1.
Член 7
Забрана за изпращане на прясно свинско месо и на определени месни заготовки и месни продукти от областите, изброени в част III от приложението
1. Съответните държави-членки с области, изброени в част III от приложението, гарантират, че както пратки от прясно свинско месо от стопанства, разположени в области, изброени в част III от приложението, така и месни заготовки и продукти, които са произведени от такова свинско месо или съдържат месо от такива свине, не се изпращат от тези области до други държави-членки.
2. Чрез дерогация от член 1 съответните държави-членки с области, изброени в част III от приложението, могат да разрешат изпращането до други държави-членки на посоченото в параграф 1 прясно свинско месо, месни продукти и заготовки, които са произведени от такова свинско месо или съдържат такова месо, ако продуктите:
а)
са били произведени и преработени в съответствие с член 4, параграф 1 от Директива 2002/99/ЕО на Съвета (10);
б)
са предмет на ветеринарна сертификация в съответствие с член 5 от Директива 2002/99/ЕО; както и
в)
са придружени от съответния здравен сертификат за търговия вътре в Общността, както е определено от Регламент (ЕО) № 599/2004 на Комисията (11), чиято част II се допълва със следното:
„Продукт в съответствие с Решение 2008/855/ЕО на Комисията от 3 ноември 2008 г. относно мерките за контрол на здравето на животните, свързани с класическа чума по свинете в някои държави-членки (12).
Член 8
Специални здравни маркировки и изисквания за сертификация за прясно месо, месни заготовки и месни продукти, по отношение на които действа забраната, посочена в член 7, параграф 1
Съответните държави-членки с територии, изброени в част III от приложението, гарантират, че месото, месните заготовки и месните продукти, по отношение на които действа забраната, посочена в член 7, параграф 1, биват маркирани със специална здравна маркировка, която не може да е овална и която не може да бъде сбъркана със:
-
идентификационната марка за месни заготовки и месни продукти, които са произведени от свинско месо или съдържат свинско месо, както е предвидено в приложение II, раздел I от Регламент (ЕО) № 853/2004; както и
-
здравната маркировка за прясно свинско месо, предвидена в глава III от раздел I от приложение I към Регламент (ЕО) № 854/2004.
Член 9
Здравни изисквания за сертификация за съответните държави-членки
Съответната държава-членка гарантира, че здравният сертификат, предвиден във:
а)
член 5, параграф 1 от Директива 64/432/ЕИО на Съвета (13) за придружаване на свине, които са изпратени от нейната територия, е допълнен със следния текст:
„Животни в съответствие с Решение 2008/855/ЕО на Комисията от 3 ноември 2008 г. относно мерките за контрол на здравето на животните, свързани с класическа чума по свинете в някои държави-членки (14).
б)
член 6, параграф 1 от Директива 90/429/ЕИО за придружаване на сперма от нерези, изпратена от нейната територия, е допълнен със следния текст:
„Сперма в съответствие с Решение 2008/855/ЕО на Комисията от 3 ноември 2008 г. относно мерките за контрол на здравето на животните, свързани с класическа чума по свинете в някои държави-членки (15).
в)
член 1 от Решение 95/483/ЕО на Комисията (16) за придружаване на ембриони и яйцеклетки от свине, изпратени от нейната територия, се допълва със следния текст:
„Ембриони/яйцеклетки (17) в съответствие с Решение 2008/855/ЕО на Комисията от 3 ноември 2008 г. относно мерките за контрол на здравето на животните, свързани класическа чума по свинете в някои държави-членки (18).
Член 10
Изисквания за сертификация относно държави-членки с области, изброени в част III от приложението
Съответните държави-членки с области, изброени в част III от приложението към настоящото решение, гарантират, че прясно свинско месо от стопанства, разположени извън изброените в част III от приложението области, както и месни заготовки и месни продукти, които са произведени от такова свинско месо или съдържат такова месо, за които не се прилага предвидената в член 7, параграф 1 забрана и които са изпратени до други държави-членки:
а)
са предмет на ветеринарна сертификация в съответствие с член 5, параграф 1 от Директива 2002/99/ЕО както и
б)
са придружени от съответния здравен сертификат за търговия вътре в Общността, определен в член 1 от Регламент (ЕО) № 599/2004 на Комисията, чиято част II се допълва със следното:
„Прясно свинско месо, месни заготовки и месни продукти, които са произведени от свинско месо или съдържат свинско месо, в съответствие с Решение 2008/855/ЕО на Комисията от 3 ноември 2008 г. относно мерки за контрол на здравето на животните, свързани с класическа чума по свинете в някои държави-членки (19).
Член 11
Изисквания относно стопанства и транспортни средства в областите, изброени в приложението
Съответната държава-членка гарантира, че:
а)
разпоредбите, определени в член 15, параграф 2, буква б), второ тире и от четвърто до седмо тире от Директива 2001/89/ЕО, се прилагат в свиневъдните стопанства, разположени в рамките на областите, изброени в приложението към настоящото решение;
б)
превозните средства, които са били използвани за транспорта на свине, произхождащи от стопанства, разположени в рамките на областите, изброени в приложението към настоящото решение, се почистват и дезинфекцират незабавно след всяка операция и превозвачът представя доказателство за това почистване и дезинфекция.
Член 12
Изисквания за информация към съответните държави-членки
В рамките на Постоянния комитет по хранителната верига и здравето на животните съответните държави-членки информират Комисията и държавите-членки за резултатите от надзора за класическа чума по свинете, извършван в областите, изброени в приложението, както е предвидено в плановете за ликвидиране на класическа чума по свинете или в плановете за спешна ваксинация срещу тази болест, одобрени от Комисията и посочени в член 1, втори параграф.
Член 13
Съответствие
Държавите-членки изменят мерките, които прилагат към търговията, така че да ги приведат в съответствие с настоящото решение, и пристъпват към незабавно подходящо разгласяване на приетите мерки. Те незабавно информират Комисията за това.
Член 14
Отмяна
Решение 2006/805/ЕО се отменя.
Член 15
Приложимост
Настоящото решение се прилага до 31 декември 2009 г.
Член 16
Адресати
Адресати на настоящото решение са държавите-членки.
Съставено в Брюксел на 3 ноември 2008 година.

Labels: 3
18
17
6